РЕГЛАМЕНТ (ЕС) № 697/2014 НА КОМИСИЯТА
от 24 юни 2014 година
за изменение на Регламент (ЕО) № 906/2009 по отношение на периода на прилагането му
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 246/2009 на Съвета от 26 февруари 2009 г. относно прилагането на член 81, параграф 3 от Договора за някои категории споразумения, решения и съгласувани практики между дружества за линейно корабоплаване (консорциуми) (1), и по-специално член 1 от него,
след като се консултира с Консултативния комитет по ограничителни практики и господстващо положение,
като има предвид, че:
(1)
В Регламент (ЕО) № 906/2009 на Комисията (2) се предоставя общо освобождаване на консорциумите в линейното корабоплаване от забраната, посочена в член 101, параграф 1 от Договора, при определени условия. Срокът на този регламент ще изтече на 25 април 2015 г. в съответствие с максималната продължителност 5 години, предвидена в член 2, параграф 1 от Регламент (ЕО) № 246/2009. Въз основа на опита на Комисията при прилагането на груповото освобождаване изглежда, че основанията за групово освобождаване на консорциумите са все още в сила и че условията, въз основа на които са определени приложното поле и съдържанието на Регламент (ЕО) № 906/2009, не са се променили съществено.
(2)
С Регламент (ЕО) № 906/2009 се опростиха правилата, които се прилагат за консорциумите, и бяха въведени съществени изменения в тях. Тъй като новата правна рамка бе въведена и се прилага само от неотдавна, следва да се избягват допълнителни промени на този етап. Така ще се избегне увеличаването на разходите за привеждане в съответствие на операторите в отрасъла.
(3)
Поради това прилагането на Регламент (ЕО) № 906/2009 следва да бъде продължено с още пет години,
ПРИЕ НАСТОЯЩИЯ РЕГЛАМЕНТ:
Член 1
В член 7 от Регламент (ЕО) № 906/2009 „25 април 2015 г.“ се заменя с „25 април 2020 г.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз. Прилага се от 25 април 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 24 юни 2014 година.